
ZURI DAY

VAKTMESTEREN MED BLÅTT BLOD

Miniserie: Familien Eddington


Luksus, lidenskap og løgner. Bli med inn i miniserien Familien Eddington og møt spillerne som bryter regler i et spill om hett begjær. Dette er del fem.

 

Zuri Day er en bestselgende forfatter, og bøkene hennes blir oversatt til over ti språk. Når hun ikke skriver eller reiser verden rundt, jobber hun i hagen. Siden hun bor i California, kan hun pleie den hobbyen året rundt. Der dyrker hun grønnsaker og lager mange veganske retter. Hun liker å se på YouTube og legger ut bilder på Instagram av katten sin, Namaste.


Opprørere er sexy og bryter fryktløst regler og normer. De lever livet på egne premisser og lar seg ikke herse med. Når man ikke har noe å tape, men alt å vinne, tør man å ta sjanser. Da vil kjærligheten seire til slutt.

Etter en lang og stressende arbeidsuke var det endelig helg. Reign Eddington var svært takknemlig for at det var fredag, og hun var i godt humør. Hun var i ferd med å avslutte en vellykket forretningsreise med å delta på feiringen av basketballkjærestens kontraktsignering. Alle i sportsverdenen og alle som så på TV eller surfet på nettet, hadde sett kunngjøringen. Chicago Bulls hadde signert en femårskontrakt på femtifem millioner dollar med Trenton Carpenter, inkludert en signeringsbonus på femten millioner dollar. Pengene var gode å ha, men det var ikke hovedgrunnen til at Reign var så glad på hans vegne. Femårskontrakten betydde at hun ikke trengte å bekymre seg for at han skulle bli solgt fra Chicago. Forhold til profesjonelle idrettsutøvere var utfordrende nok uten å legge til avstanden. Å være sammen med en superstjerne, en spiller som var så populær at han ikke bare var basketballspiller, men en kjendis på A-listen, var et enda vanskeligere, noen ganger umulig, forhold å håndtere. Det hadde det første året de var sammen, bevist. All reisingen – over førti bortekamper. Alle komponentene som utgjorde hans lukrative imperium – skoavtaler, sponsoravtaler, investeringsporteføljen som broren Jake forvaltet. Alle kvinnene, groupiene, barracudaene og de som hang etter ham. Alle haterne. Alt det unødvendige tullet.

Det hadde hendt mer enn én gang at hun hadde stilt spørsmål ved lojaliteten hans. Den siste var for åtte måneder siden, da bilder av ham sammen med en viss berømt og vakker popstjerne ble spredt på nettet. Åpenlys ærlighet hadde reddet ham. Det hadde vært nesten konstante krangler i forkant av affæren. Sjalusi, usikkerhet og mistillit på begge sider. Han hadde beskyldt henne for å flørte med en lagkamerat. Hun hadde riktignok vært litt for vennlig innstilt til en av Jakes kunder, men hadde raskt minnet Trenton på at hun bare hadde gjort seg skyldig i erting, mens han hadde gjort seg skyldig i mye verre ting.

De hadde hatt en uoffisiell pause da han var utro med den barmfagre brunetten, og de hadde holdt seg fra hverandre i to måneder. Teknisk sett hadde de ikke vært eksklusive da han var utro, og Reign hadde heller ikke vært helt uskyldig, men gjennom hele den snuskete situasjonen hadde hun kommet til en beslutning. Hun ville ha monogami. Det hadde krevd en hel rekke ekstravagante gaver, mange dype samtaler og en forpliktelse til å være trofast, for at Trenton skulle vinne henne tilbake. Men da hun kom tilbake, fulgte det med en advarsel: «Hvis du er utro igjen, er jeg borte for godt.»

Siden da hadde han oppført seg eksemplarisk. Det hadde til og med vært antydninger om en evighet, så mye at hun ikke ville bli overrasket over å se en forlovelsesring neste måned. Det hadde ikke vært lett å ha et forhold til en mann som alle andre kvinner ville ha, men det var verdt det.

Derfor skulle denne kvelden bli helt spesiell. Firmaet hadde tatt henne med til New York sammen med faren Derrick og søsteren Maeve. Hun hadde ikke vært sikker på om hun kom tilbake i tide til å rekke festen. Trenton hadde ikke vært fornøyd, men han hadde forstått. Forretningene kom først. Særlig når det gjaldt et familieimperium. Da den overdådige middagen hun hadde trodd skulle ta fire timer, var over på to, satte hun kursen mot flyplassen og ringte Trenton underveis. Etter å ha kommet på telefonsvareren gjentatte ganger, sendte hun til slutt en tekstmelding like før privatflyet tok av.

Som om det ikke var nok å feire kjærestens lykke, var det enda en grunn til at Reign gledet seg til i kveld. Feiringen skulle være den offisielle starten på hennes personlige firma. Etter å ha drømt om en tilstedeværelse på nettet som livsstilsinfluencer i årevis, hadde hun fulgt Jakes råd og forretningsmodell og lagt om ønsket sitt til et område som ikke bare var mer i tråd med de ferdighetene hun hadde, men også noe som kompletterte familiebedriften. Noe hun allerede var kjent for og veldig god til. Hun startet et merkevareselskap – Make It Reign – for å utvide sin ekspertise innen markedsføring og PR utenfor finansverdenen.

Alt i kveld – fra ballonger, duker, servietter og invitasjoner til kapser og shotglass til mennene og vinglass og t-skjorter til damene – skulle bære hans unike logo. En kunstnerisk gjengivelse av Trentons som kaster en basketball, plassert over bokstavene TC i en imponerende skrifttype. Fotografen hun hadde leid inn, skulle forevige begivenheten, sammen med en rekke medier som skulle dekke de festlige etterdønningene av Trentons gode nyheter.

I løpet av morgenen kunne man se bilder av TC-merket hennes overalt, båret av noen av USAs mest populære A-kjendiser. Lanseringen ble etterfulgt av en kolleksjon – flere hatter, t-skjorter og en signatursko – fra Ace Montgomery, bestevenninnen Londons kjente og prisbelønte designermann. Med ledelsesteamet hans og hovedkontoret fullt ut bak ideene hennes, ville dette ikke bare bli en fantastisk lansering for Make It Reign, men salget som ble skapt bare av kveldens publisitet, ville potensielt tilføre flere titalls millioner til Trentons allerede overfylte kasse.

Flyet landet tidlig. En limousin sto klar på rullebanen for å frakte henne direkte til Verve, Chicagos nyeste sensasjon i nattelivet. Fortsatt ingen melding fra Trenton, men hun var ikke bekymret. Han ble utvilsomt trukket i tusen retninger mens han solte seg i et hav av gratulasjoner fra beundrende fans.

På kjøreturen til klubben gikk hun fra dag til kveld ved å bytte ut den konservative dressjakken over den svarte kjolen med en unik versjon av T-skjorten som alle de spesielt inviterte gjestene fikk. Hun hadde akkurat tatt ut hårspennene, frisket opp sminken og byttet ut de behagelige pumpsene med et par sexy stiletthæler, da sjåføren stoppet. Han skyndte seg rundt for å åpne døren hennes.

«Ha en fin kveld, Ms. Eddington.»

Det blinket i blitsene fra en rekke kameraer da hun gikk forbi køen og bort til døren. Dørvakten kjente henne igjen og geleidet henne inn. Reign var fullstendig klar over blikkene og hviskingen da hun gled forbi minst hundre mennesker som håpet på en sjanse til å komme inn. Blikkene og kommentarene fra kvinnene. Blikkene og komplimentene fra mennene.

Hun var en vakker kvinne som hadde arvet de beste egenskapene fra foreldrene Derrick og Mona. Hun var medlem av en familie som var hadde høy status i Illinois, spesielt i den lille byen Point du Sable der Eddingtons bodde. Hun var smart, begavet og karismatisk. Likevel var hun ikke innbilsk. Reign følte at hun noen ganger kom til kort når det gjaldt å måle seg med søsknene. Hun så for seg at Make It Reign skulle tette gapet og bidra til at hun følte seg like talentfull og vellykket som søsteren og brødrene.

Hun gikk inn i nattklubben som pulserte av liv. Musikken var høy og livlig, og en jevn bassrytme fikk veggene til å riste. Alle danset, konverserte og var engasjerte. Hun kjente igjen flere ansikter da hun ble eskortert til heisen som førte til den private VIP-avdelingen i tredje etasje. Trenton skulle holde hoff der. TC-logoen hennes var å se overalt – menn med kapser, kvinner med T-skjorter.

Reign gikk bort til de overdådige båsene langs bakveggen. Et par lange ben strakte seg ut fra den siste.

«Hei, ba …»

Hun bråstoppet og snappet etter pusten. Beina tilhørte Trenton. Han var ikke alene. Han var opptatt med å kline med den lettkledde kvinnen som satt på fanget hans. Reign så en åpen flaske champagne på bordet, så for seg en champagnedusj over hodene deres og tok noen skritt frem. Da hun var mindre enn en meter fra å fullføre oppdraget, grep en sterk hånd tak i armen hennes.

«Slipp meg!» Hun rev seg løs, snudde seg rundt og sto ansikt til ansikt med Donald, fotografen hun hadde leid inn for å dokumentere Trentons feiring og bedriftslanseringen.

«Det er kameraer overalt», hvisket han innstendig. «Husk varemerket.»

Hun snudde seg og så at enten utbruddet hennes eller en observant venn hadde hjulpet Trenton med å få med seg det som skjedde. Kjæresten hans hadde kommet. Han dyttet kvinnen ned fra fanget og reiste seg.

«Reign!»

Som en ballerina i et smykkeskrin snurret hun rundt på hælen og gikk tilbake. Trentons stemme ble høyere.

«Vent!»

Hun nådde heisen, tappet VIP-kortet sitt på skanneren.

Trenton nådde henne igjen. «Reign!» Han la en hånd på skulderen hennes.

«La være! Ikke rør meg!»

Heisdørene åpnet seg. Gudskjelov var den tom. Hun gikk inn. Trenton fulgte etter.

«Kom deg ut, Trenton.»

«Nei», snøvlet han.

Full. Det tenkte jeg meg. Champagnen hun hadde sett på bordet, var åpenbart ikke hans første flaske.

«La meg forklare.»

«Jeg vil ikke høre det.»

Noen i en annen etasje trykket på heisknappen og fikk dørene til å lukke seg. Reign tok et skritt tilbake, klemte seg inn mot veggen og stirret på mannen hun hadde viet hode og hjerte til det siste halvannet året.

«Hvordan kunne du?» Hun klarte å presse ordene forbi klumpen i halsen. «Denne kvelden betyr alt!»

«Jeg trodde  …» Han dro hendene nedover ansiktet. «Hvorfor … Hvordan … Jeg trodde du var i New York. Hvorfor ringte du ikke til meg?»

«Du visste hvor viktig denne kvelden var for meg, for virksomheten min. Du brydde deg ikke!»

«Jo, det gjorde jeg. Jeg gjør det!»

Reign satte latteren i halsen da heisdørene åpnet seg. Hun trengte seg gjennom en gruppe som ventet på å komme inn.

«Spar deg, Trenton. Håper logoen fungerer for deg.» Hun tok opp telefonen fra vesken og sendte en melding til sjåføren. «Men ikke forvent at jeg skal gjennomføre resten av planen. Jeg sender en faktura.»

«Kom igjen, Reign. Ikke vær sånn. De jentene betyr ingenting for meg.»

«Å, jenter. I flertall.»

«Nei, de der … du vet hva jeg mener.»

«Det tror jeg dessverre at jeg gjør.»

Reign skyndte seg mot hovedinngangen, men da hun husket den lange køen av fans, endret hun kurs og gikk mot en sidedør. Flere fans la merke til Trenton og ropte navnet hans da han fulgte etter henne.

«Slutt å følge etter meg!» Hun snakket lavt og innbitt, vel vitende om blikkene som ble vendt i deres retning og mobiltelefonene som tok bilder.

Trenton overhørte det. «Hvorfor er du så sint? Jenta var bare en fan som gratulerte meg med avtalen.»

«Å, er det det du kaller det? Jeg tror det er vanskelig å formidle det med tungen i halsen hennes.»

«Vi var ikke …»

«Å, jo da!»

«Du  …»

Reign prøvde å ignorere unnskyldningene hans. Hun sjekket telefonen. Ikke noe svar fra sjåføren. Hun sendte en ny melding og la ved et nødkode. Heldigvis svarte han.

Er der om fem minutter.

Hun rev opp sidedøren og ønsket det iskalde vindgufset velkommen.

Trenton fortsatte å følge etter henne. «Vær så snill, ikke gå. Denne kveldens feiring er for deg også.»

«Trenton, jeg vil ikke snakke med deg.»

«Kom igjen, Reign», tryglet han. «Dette er vår kveld! Dette er øyeblikket vi så for oss, grunnen til at vi har jobbet så hardt.»

«Dette er trakassering. La meg være i fred.»

Trenton forsøkte å omfavne henne. Hun skvatt unna og snudde seg for å gå. Han tok tak i armen hennes.

«Slutt!» Hun kjempet for å komme seg løs. Trenton strammet grepet.

«Du hørte hva damen sa. Ditt nærvær er ikke lenger ønsket.» En fremmed holdt nå Trentons arm bak ryggen hans.

De hadde begge blitt skremt av mannen som stille og rolig hadde kommet bort og grepet inn. Reign kunne ikke tro at noen hadde våget å legge seg ut med Trenton.

«Slipp meg, mann!» ropte Trenton mens han forsøkte å frigjøre seg fra det som for Reign så ut som et jerngrep.

«Bare hvis du har roet deg ned og gjør som hun sier.»

«Det går bra», sa Reign.

Den fremmede så ikke ut til å tro på det hun sa, men slapp taket i Trenton.

Trenton gned seg på armen mens han snudde seg for å se nærmere på en mann som Reign anslo til å være rundt et hode lavere enn ham. I øyeblikket var forskjellen ubetydelig. Den kompakte kroppen hans utstrålte kraft.

«Hvem i helvete er du?» spurte Trenton.

«For øyeblikket er jeg denne kvinnens redningsmann.»

Noen måtte ha hørt oppstyret. Noen få tilskuere kom rundt hjørnet. Da Trenton så det som helt sikkert ville bli en voksende folkemengde, humret han litt. «Hold deg unna og pass dine egne saker.»

Ansiktsuttrykket til den fremmede forandret seg ikke, og det gjorde heller ikke den milde tonen hans. «Jeg er også en du ikke ønsker å gjøre sint. Vær så snill, la henne være i fred.»

Trenton tok et skritt frem og snublet. Den fremmede rettet ham opp og stilte seg mellom Trenton og Reign. Flere telefoner ble trukket frem. Reign så den fremmede gå inn i skyggen for å unngå å bli fotografert. Det gjorde hun også. Sidedøren gikk opp. Trentons venn, Luke, som hadde oppdaget henne inne på klubben, kom ut med fotografen, Donald, og to av Trentons livvakter like bak.

«Er det et problem?» spurte en kraftig vakt og kastet et blikk fra Trenton til den fremmede og tilbake igjen.

Luke tok ordet. «Trenton! La oss gå tilbake til klubben før en slåsskamp og ikke den nye kontrakten din blir forsidestoff.»

Trenton stirret på den fremmede. «Flaks for deg at jeg er i festhumør og at vi har publikum. Neste gang blir det annerledes.»

«Det blir ingen neste gang», svarte den fremmede rolig. Øynene hans ble værende på Trenton da mennene gikk inn i bygningen igjen, før de sakte flyttet seg til Reign. Hun følte en bølge av noe varmt og beskyttende i blikket hans.

«Er du sikker på at det går bra?»

Hun var ikke det, men nikket likevel og kjente at blikket hans fortsatt var rettet mot henne. Fascinerende. Det var den beste måten å beskrive øynene hans på. Det var noe som glitret i dem. Han var ikke kjekk i klassisk forstand, men likevel var det noe ved ham. En annen gang, et annet sted, ville Reign kanskje vært interessert. Men ikke nå.

Limousinen hennes svingte rundt hjørnet og stoppet rett bak en bil som hadde kjørt inn til fortauskanten, og mannen i bilen oppfordret den fremmede til å sette seg inn. Det var en eldre bil som slett ikke passet til utstrålingen til mannen foran henne. Hun hadde forestilt seg en eksklusiv sportsbil.

«Hva heter du?»

«Reign.»

Han smilte. «Jeg liker navnet.»

Mannen i den ventende bilen rullet ned passasjervinduet. «Kom igjen, vi må dra!»

«Er du sikker på at alt er i orden?» gjentok den fremmede. «Har du skyss? Trenger du en taxi?»

«Jeg har det bra.»

«Det er en glede å møte deg, Reign.»

«Hva heter du?»

Han nølte før han sa: «Det er ikke viktig. Jeg er bare en barmhjertig samaritan som er glad for å kunne hjelpe.»

«Takk skal du ha.»

Mannen bukket kort før han gikk bort og satte seg inn i bilen. Den svingte ut fra fortauskanten og kjørte nedover gaten.

Reign fulgte med på baklysene helt til bilen nådde lyskrysset i enden av neste kvartal og svingte til høyre.

Hun følte en slags tomhet, og ikke bare fordi hun hadde sett kjæresten sin sammen med en tilfeldig jente. Nei, det var den fyren. Den fremmede. Som dukket opp som en ridder i skinnende rustning. Synd at hun like før hadde lært at slike riddere ikke fantes.

«Aldric!» Nolan tråkket på gassen. «Hva i all verden holder du på med?»

«Det samme som jeg ville ha gjort hjemme», svarte han rolig og sjekket tiden på den sjeldne Aboagye-klokken sin. «Og her i Chicago heter jeg Abe. Jeg vil ikke at konkurrentene skal vite at jeg er her. Det er viktig at du husker det.»

«Du er ikke hjemme, Abe!» Han nærmest spyttet ut kallenavnet fetteren av og til brukte når han ville være inkognito.

De måtte stoppe for rødt lys. Nolan var stille helt til det ble grønt. «Dette er ikke kongeriket Kutoka. I hjemlandet ditt er du kongelig. Familien din er fornem. Du er trygg overalt. Her i Chicago kan du bli skadet for mye mindre enn den konfrontasjonen … eller verre.»

«Jeg er ikke bekymret for å dø.»

«Jeg er heller ikke bekymret for at du skal dø. Jeg tenker bare på tante og onkels reaksjon når jeg forteller dem at du er død.»

«Jeg forstår. De ville sikkert drept budbringeren av den nyheten.»

«Nettopp.» De lo godt.

Nolan ristet på hodet og sukket igjen, høyere denne gangen.

«Jeg er ikke den eneste sønnen deres», minnet Abe om. «Og heller ikke favoritten deres.»

«Kanskje ikke. Men du er den som skal lede det enorme selskapet som bestefaren din startet og faren din var med på å bygge opp. Broren din blir mest sannsynlig Ghanas neste president. Fetteren og bestevennen din står for tur til å overta tronen i Kutoka. Sammenlignet med de fleste andre er livet ditt en drøm.»

Nolan var ikke klar over hvilke utfordringer Abe sto overfor. Presset fra moren om å gifte seg og slå seg til ro. Spenningen mellom ham og faren. Da han bestemte seg for å bli fotballproff i stedet for å begynne i selskapet etter college, hadde det oppstått en årelang splittelse mellom dem. Først nå som han hadde sluttet med fotballen, begynt å jobbe i selskapet på heltid og reist på en lengre utenlandsreise for å bidra til å utvide de amerikanske interessene deres, hadde det iskalde forholdet mellom ham og faren begynt å tine.

Det hjalp ikke å ha en storebror som gjorde alt riktig. Danso hadde jobbet for Kutoka Global fra han var tretten år gammel, men forlot selskapet nesten to tiår senere for å bli en fremgangsrik politiker, noe som hadde styrket båndene mellom Danso og kona Felicias innflytelsesrike ghanesiske familie med gode politiske forbindelser. Selv om Danso gjorde kometkarriere i den ghanesiske regjeringen, forble han medlem av selskapets styre og en aktiv bidragsyter til selskapets fremtidige retning. Disse grepene gjorde den eldre sønnen til farens klare favoritt. Begge foreldrene var begeistret over at han hadde giftet seg strategisk. Han hadde fulgt alle deres uskrevne, men klart definerte regler.

Abe var annerledes. Både personlig og profesjonelt hadde han gått på tvers av tradisjonene. I en alder av nesten tretti år betalte han fortsatt prisen.

«Hvor lenge skal du bli her i Amerika?» spurte Nolan.

Abe trakk på skuldrene. «Jeg er ikke sikker ennå. Tre til seks måneder, kanskje lenger.»

Definitivt lenger, hvis han fikk det som han ville. Å komme tilbake i farens gunst var ikke den eneste grunnen til at Abe hadde foreslått et lengre besøk i USA.

Da han kom tilbake til Kutoka og begynte i selskapet på heltid, økte morens forventninger om at han skulle gifte seg, og det snart. Helst med noen fra en familie hun kjente og godkjente. Kvinner som giftet seg for statusens skyld, var etter Abes erfaring ofte overfladiske og materialistiske, mer interessert i hva en person gjorde og hadde enn i hans karakter. Abe var ikke nødvendigvis imot ekteskap. Men han hadde det ikke travelt. Når han bestemte seg for å gifte seg, var det han, ikke moren, som skulle bestemme hvem som skulle bli hans kone.

«Hvis mesteparten av den tiden skal tilbringes i Chicago», fortsatte Nolan, «må jeg lære deg noen ting.»

«Som hva da?»

«Som å la være å blande seg inn i situasjoner som ikke angår deg.»

«Jeg setter pris på omtanken din, men jeg kan ta vare på meg selv.»

«Som jeg sa tidligere, dette er ikke Kutoka. Hvis du gjør noe sånt i mitt nabolag, er det ikke sikkert du overlever.»

«Jeg har vært der du bor. Det er … ikke forferdelig.»

Nolan humret. «Ikke så bra heller.»

Abe svarte ikke. Nolan så bort på ham med et glimt i øyet. «Du og jeg vokste opp på forskjellige måter. Hvert nabolag har sine egne regler. I mitt nabolag hjelper vi hverandre hvis vi kan. Men når det gjelder personlige situasjoner, holder vi oss på vår egen banehalvdel.»

«Jeg har bodd i London og reist verden rundt. I tillegg er landsbyen der bestemoren min fortsatt bor, veldig rustikk og enkel. Jeg ville ikke hatt noen problemer med å finne frem i nabolaget ditt. Jeg kunne bodd der.»

«Du kunne ikke gjort det jeg gjør eller bodd der jeg bor.»

«Ikke ta det ille opp, men du rengjør kontorer. Og nabolaget ditt? Ja, det er et lavinntektsområde. Men det spiller ingen rolle. Jeg kan bo hvor som helst.»

Nolan lo igjen, høyere denne gangen.

Abe la armene i kors, mer enn en smule oppgitt. «Tror du ikke jeg takler et tøft nabolag?»

«Eller en støvsuger.»

«Jeg kan klare begge deler», sa Abe. «Så lenge rengjøringsmiddelet kommer med klare instruksjoner», la han til.

«Du hadde ikke overlevd en dag.»

«Jeg hadde holdt ut mye lenger enn det.»

Samtalen stilnet. Begge var dypt hensunket i tanker.

«Bevis det», sa Nolan til slutt.

«Ok, jeg gjør det.»

«Hva skal du gjøre?»

«Flytte inn hos deg.»

«Med de fine kundene du prøver å imponere? Hvordan skal det gå?»

«De fleste av de innledende møtene mine holdes på avstand akkurat nå. Det spiller ingen rolle hvor jeg bor.»

«Skal vi bytte? Kan jeg bo hos deg?»

Abe trakk på skuldrene. «Hvis du vil.»

«Fy faen», svarte Nolan begeistret. «Dama mi ville elsket det.»

Abe rynket på nesen da han fikk følelsen av å ha blitt lurt. «Hvor lenge? En uke?»

«Det vil ta meg like lang tid å lære deg hvordan du bruker alt utstyret vårt.»

«Hva snakker du om nå?»

«Rengjøring. Utfordringen var å bo i leiligheten min og gjøre jobben min.» Nolan smilte bredt.

«Godt å se at du koser deg.»

«Det gjør jeg.» Han tok en pause og sakket farten foran en sving. «To uker. Du skal bo i leiligheten min og jobbe for Clean Up Crew. Klarer du de to ukene, skylder jeg deg hundre. Taper du, skylder du meg tusen.»

«Hva er rettferdig med det?»

«Justerer for nettoformue, mann!» Nolan holdt inne og tenkte seg om. «Glem det.»

«Hva?»

«Du kan ikke jobbe for meg. Bakgrunnssjekk er påkrevd. Du vil ikke at noen skal vite at Aldric Baiden bor her.»

Abe grep etter satellittelefonen sin. «Jeg tar meg av det.»

«Kan man få tak i ID med Abe på?»

«Når du kjenner de rette folkene, kan du få til hva som helst.»

Abe sendte en tekstmelding til en bestevenn fra barndommen som nå bodde og jobbet i Washington D.C. I løpet av få minutter fikk han tommelen opp.

«Ok, da er det avgjort. Når begynner jeg?»

«Så snart papirarbeidet er i orden. Men du kommer til å gå ned i lønn. Jeg kan bare betale deg minstelønn.»

«Du trenger ikke å betale meg i det hele tatt. For jeg kommer til å vinne veddemålet. Og når jeg gjør det …» Abe strøk seg ettertenksomt over haken. «Du kommer til å presentere meg for Reign.»

«Det høres ut som om du allerede kjenner henne. Hvordan skjedde det?»

«Enkelt. Jeg spurte henne. Jeg vil gjerne ha en ordentlig introduksjon.»

«Sagt som om alle i Chicago kjenner hverandre. Det gjør vi ikke. Dette er en stor by. Men jeg kjenner henne.»

«Hvorfor sa du ikke bare det?»

«Fordi jeg liker å tulle med deg. Jeg kjenner henne egentlig ikke, men jeg kjenner til familien hennes. De er nesten like viktige her som din er hjemme.»

«Hva gjør de?»

«Eier og driver et internasjonalt finansselskap. Hun er en av lederne. Men i det siste er hun mest kjent som kjæresten til Trenton Carpenter.»

«Basketballspilleren?»

Nolan nikket.

«Jeg syntes han så kjent ut.»

«Det var Chicagos gullgutt og verdens basketballstjerne du nesten sloss mot i kveld.»

«Det ville ikke ha blitt noe slagsmål. Et raskt og lett trykk på en bestemt nerve ved håndleddet ville ha gjort ham mer ufarlig enn den mengden alkohol han så ut til å ha drukket.»

«Han var kanskje full, men vaktene hans var ikke fulle. Og de var sannsynligvis bevæpnet. Skuddvekslinger har erstattet knyttnevekamper her. Å ha det i bakhodet kan holde deg i live.»

De kom frem til herskapshuset der Abe hadde bodd i de fem dagene han hadde vært i byen. Nolan kjørte inn i den runde oppkjørselen og fortsatte å snakke mens bilen gikk på tomgang.

«Kona til Reigns bror er en av kundene mine.»

«Er denne kvinnen også i det amerikanske næringslivet?»

«Ivy har grunnlagt og driver en privatskole omtrent tre mil herfra, i en by som ligner mer på ditt luksusrike. Den heter Point du Sable.»

Abe strøk seg over det nye skjegget mens han tenkte over denne informasjonen. En idé begynte å ta form. «Hva er det egentlig renholdstjenesten din gjør for dem?»

«Det vi gjør for alle kundene våre – vi rengjør lokalene deres til de glitrer fra gulv til tak.» Nolan la merke til fetterens forvirrede ansiktsuttrykk. «Vi feier, mopper, støvsuger, tørker støv, polerer gulv, vinduer og alt derimellom.»

«Og dette skjer daglig?»

«Mandag til fredag for de fleste av kundene våre. I helgene for bedrifter med mindre budsjetter eller lokaler.»

«Jeg skjønner.» Abes mentale hjul snurret videre. «Og du har sett Reign der?»

«Bare én eller to ganger.»

Etter et par minutter smilte Abe langsomt. «Jeg har det!»

«Hva?»

«Jeg skal hjelpe til med å rengjøre skolen.»

Nolan ristet på hodet. «Ivy er en viktig kunde som krever perfeksjon. Jeg tenkte at du kunne jobbe på The Haven.»

«Hva er det? En restaurant?»

«Et sykehjem.»

Abe åpnet døren og slapp inn et vindpust av kald luft. «Du vil visst ikke bli her likevel.»

«Aldric, vent! La oss snakke om dette.»

Abe så på fetteren sin mens han rolig lukket døren. «Det er ikke noe å diskutere. Jeg skal bo i leiligheten din og jobbe for firmaet ditt. Til gjengjeld sørger du for at jeg får møte Reign.»

«Hvordan kan jeg gjøre det?» spurte Nolan. «Jeg har ikke kontroll over timeplanen hennes!»

«Jeg gir det en måned. Hvis jeg ikke har møtt henne innen da, er veddemålet over. Da flytter jeg tilbake hit og møter en annen prinsesse. Dette er en stor by. Reign er vakker, men hun er sikkert ikke den eneste.»

Nolan så skeptisk ut. «Jeg vet ikke, Abe. Ivy er en svært viktig klient. Point du Sable er en liten by. Hvis noe går galt, vil ryktet spre seg raskt.»

«Hva kan gå galt?»

«Massevis! Du har aldri vasket noe som helst i hele ditt liv. Du vet ikke forskjell på et moppehode og et skaft.»

«Jeg kan lære», svarte Abe. «Å jobbe på skolen er ikke bare en måte for oss å muligens møtes igjen på, men det er også en måte for meg å teste hva slags person hun er – en bortskjemt drittunge eller en kvinne med substans. Om hun vil like meg for den jeg er, og ikke for det jeg har.»

«Hvem sier at hun vil like deg i det hele tatt?»

«Hun kommer til å like meg. Vi fikk kontakt.»

«Mens du truet med å banke opp kjæresten hennes?»

«Mens jeg tilbød min beskyttelse.»

Abes begeistring vokste. «Hvis ikke Reign, kan jeg treffe andre kvinner mens jeg lever som en vanlig mann. De vil bli kjent med vaktmesteren Abe, en enkel mann uten penger eller status. Hvis de forelsker seg i den mannen, vet jeg at følelsene deres er ekte.»

«Du er kjent over hele verden der fotball er populært», innvendte Nolan, «og i Kutoka er du kongelig. Chicago er en viktig innfallsport for internasjonale reiser. Hvordan vet du at du ikke blir gjenkjent?»

«Dette», svarte Abe og pekte på det rufsete skjegget sitt. «Og ved å holde en lav profil, som å være en del av rengjøringsteamet på en privatskole i en liten forstad utenfor storbyen.»

Nolan stønnet oppgitt. «Hvis jeg lar deg gjøre dette, tar du deg tid til å lære deg å bruke utstyret og rengjøre et kontorbygg på en profesjonell måte?»

«Selvsagt.»

«Beklager å måtte si det, men en kvinne som Reign går ikke ut med menn som lever av å vaske kontorbygg. Det er ikke personlig. Det skjer bare ikke.»

«Vi får se.»

«Jeg skal ansette deg», mumlet Nolan. «Bare så det er sagt, så gjør jeg det mot bedre vitende.»

Abe smilte bredt. «Takk, kjære fetter.»

Nolan fnyste og ristet på hodet. «Noe sier meg at dette ikke kommer til å ende bra.»

Abes satellittelefon ringte. Det var moren hans, Veliane. Han hadde vært i USA i mindre enn en uke, og hun oppfordret ham allerede til å komme hjem.

«Moren din igjen?»

Abe sukket. «Hun har ringt hver dag. Jeg har ikke alltid svart. Men det er best jeg gjør det før hun setter seg på flyet.» Han trykket på en app på telefonen for å låse opp inngangsdøren til herskapshuset og gikk ut av bilen. «Vi snakkes i morgen, Nolan.»

«Jeg kommer over. Med kofferter. Vær klar til å gi fra deg nøklene!»

Et mylder av tanker kjempet om oppmerksomheten da Abe trådte inn i den overdådige, toetasjes foajeen i det glamorøse hjemmet familiens eiendomsmegler hadde sikret ham.

Hvorfor måtte han døyve det dumme egoet sitt og gå med på Nolans veddemål? Han hadde allerede nok å gjøre. Å bli en god lagspiller for å imponere faren. Å unngå den konstante strømmen av kvinner som moren ville presentere ham for. Begge foreldrene håpet på et strategisk, lønnsomt ekteskap og perfekte arvinger.

Abe respekterte foreldrenes ønsker, men ville leve livet på sine egne premisser. Kanskje til å begynne med en vakker fremmed som med et enkelt blikk hadde fått hjertet hans til å slå raskere. Han nikket besluttsomt for seg selv. Han skulle lære mer om denne kvinnen som han kunne tenke seg å beskytte resten av livet. En vakker kvinne ved navn Reign.

